ரின் டின் டின்

ரின் டின் டின்  (Rin Tin Tin or Rin-Tin-Tin, 10 அக்டோபர் 1918 - 10 ஆகத்து 1932) என்பது பிரான்சின் ஃபிளிரேயில் பிறந்த ஒரு ஜெர்மன் மேய்ப்பன் ஆண் நாயாகும். இது திரைப்படங்களில் நடித்ததினால் சர்வதேச நட்சத்திரமாக ஆனது. முதலாம் உலகப் போரின் போர்க்களத்திலிருந்து அமெரிக்க படைவீரர் லீ டங்கனால் இந்த நாய் மீட்கப்பட்டது. அவர் இதற்கு " ரின்டி " என்று செல்லப்பெயர் சூட்டினார். லீ டங்கன் ரின் டின்னுக்கு முறைப்படி எல்லா பயிற்சிகளையும் அளித்தார். ஒரு கட்டத்தில் இந்த நாய் ஊமைப் படங்களில் நடிக்கும் வாய்ப்பைப் பெற்றது. ரின் டின் டின் நடித்த படம் வணிக ரீதியாக வெற்றி பெற்றது. நாயும் புகழ்பெற்றது. மேலும் 27 ஹாலிவுட் படங்களில் தோன்றி, உலகளாவிய புகழைப் பெற்றது.  செல்லப்பிராணியாக ஜெர்மன் மேய்ப்பன் நாய்கள் வளர்ப்பது  பெரிதும் அதிகரிக்க ரின் டின் டின் நாயும் ஒரு காரணமாக இருந்தது. இது நடித்த படங்கள் ஈட்டிய மகத்தான லாபம் வார்னர் புரோஸ். திரைப்பட நிறுவனத்தின் வளர்ச்சியில் முதன்மை பங்குபெற்றது. மேலும்  திரைக்கதை எழுத்தாளராக இருந்து தயாரிப்பாளர், திரைப்பட நிறுவன நிர்வாகியாக டாரில் எஃப். சானக் வாழ்க்கையில் முன்னேற்ற உதவியது.

இந்த நாய் ஒரு வண்ணத் திரைப் படத்தில் தோன்றிய பிறகு (1929 ஆம் ஆண்டு படமான தி ஷோ ஆஃப் ஷோஸில், ஒரு இசைப் போட்டிக்கான அறிமுகத்தில் குரைக்கும் நிகழ்ச்சி), வார்னர் பிரதர்ஸ் நிறுவனம் படங்களில் இருந்து  லீ டங்கன் மற்றும் ரின் டின் டின் ஆகியோரை ஒதுக்கியது. இதற்கு கவலைப்படாமல், டங்கன் வேறு திரைப்பட  வேலைகளைக் கண்டறிந்து, ரின் டின் டின்னை தொடர்கள் மற்றும் திரைப்படங்களில் நடிக்கவைக்க சுயாதீன தயாரிப்பாளர் நாட் லெவினுடன் ஒப்பந்தம் செய்தார்.

1932 ஆம் ஆண்டு ரின் டின் டின் இறந்த பிறகு, திரைப்படம், வானொலி, தொலைக்காட்சி போன்றவற்றில் இடம்பெற்ற கற்பனைக் கதைகளில் இடம்பெற்ற பல  ஜெர்மன் மேய்ப்பன் நாய்களுக்கு இதன் பெயர் சூட்டப்பட்டது.  ரின் டின் டினின் மகனான ரின் டின் டின் ஜூனியர் சில படங்களில் தோன்றியது. ஆனால் அதன் தந்தையைப் போல திறமையானதாக இருக்கவில்லை.  ரின் டின் டின் III ரின் டின் டின்னின் பேரன் என்று கூறப்படுகிறது, ஆனால் அது இதன் தூரத்து உறவினர் ஆகும். அது இரண்டாம் உலகப் போரின் போது நாய்களின் இராணுவ பயன்பாட்டை ஊக்குவிக்க உதவியது. ரின் டின் டின் III 1947 ஆம் ஆண்டில் குழந்தை நட்சத்திரம் ராபர்ட் பிளேக்குடன் ஒரு படத்திலும் தோன்றியது.

 மேற்கோள்கள் 

 வெளி இணைப்புகள் 



 Filming of The Lightning Warrrior, Rin Tin Tin's final film role, in the Iverson Gorge on the Iverson Movie Ranch

பகுப்பு:புகழ்பெற்ற நாய்கள்